**ДО**

 **МИНИСТЕРСКИЯ СЪВЕТ**

 **НА РЕПУБЛИКА БЪЛГАРИЯ**

**Д О К Л А Д**

**OТ**

**ВИОЛЕТА КОРИТАРОВА-КАСАБОВА**

**МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО**

**Относно: Проект на Решение на Министерския съвет за одобряване на проект на Закон за изменение и допълнение на Закона за кадастъра и имотния регистър**

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Решение на Министерския съвет за одобряване на проект на Закон за изменение и допълнение (ЗИД) на Закона за кадастъра и имотния регистър (ЗКИР).

Настоящият законопроект до голяма степен съответства на внесения от Министерския съвет Закон за изменение и допълнение на Закона за кадастъра и имотния регистър в 49-то Народно събрание (сигнатура 49-402-01-15/27.03.2024 г.), който не беше процедиран и приет, поради предсрочното прекратяване на дейността на 49-то Народно събрание.

Законопроект със съдържание напълно съответстващо на съдържанието на законопроект със сигнатура 49-402-01-15/27.03.2024 г. е внесен и в 50-то Народно събрание от името на група народни представители (сигнатура 50-454-01-82/05.09.2024 г.), който поради прекратяване дейността на 50-то Народното събрание също не беше процедиран.

В ЗИД на ЗКИР, който представям за разглеждане на Вашето внимание са отпаднали текстове на §38, т. 1, §39 и §40 от внесените в 49-то и 50-то НС законопроекти със сигнатура 49-402-01-15/27.03.2024 и 50-454-01-82/05.09.2024 г. Това са текстове, с които се изменят Закона за геодезията и картографията, Закона за камарите на архитектите и инженерите в инвестиционното проектиране и Закона за устройство на територията, съгласно които се предвиждат промени, свързани с въвеждането на възможността за правоспособните лица – инженери по геодезия да извършват някои видове специализирани геодезически дейности в областта на устройственото планиране, инвестиционното проектиране и строителството, както и регламентиране участието на правоспособни лица по кадастър – членове на Камарата на инженерите по геодезия в общинските и районните експертни съвети по устройство на територията. По тези текстове не е постигнато съгласие от всички браншови организации в областта на кадастъра, геодезията, устройственото планиране, инвестиционното проектиране и строителството и са изразени противоречиви становища от различни организации в областта на кадастъра, геодезията и архитектурата. Липсата на съгласие по тези текстовете е предпоставка неговото приемане от Народното събрание да се забави значително (поради спорове и дискусии с всички заинтересувани страни), или същият да бъде отхвърлен. Това би довело до забавяне или невъзможност за приемане и на останалите текстове от законопроекта, които не са спорни и които са от изключителна важност за дейността на Агенцията по геодезия, картография и кадастър.

Липсата на приет от Народното събрание ЗИД на ЗКИР ще доведе до невъзможност да се прилагат някои от новите функционалности на информационна система на кадастъра, която е приета и в началото на 2025 г. предстои нейното внедряване.

Целта на настоящия законопроект е да създаде правна основа за оптимизиране и развитие на информационната система на кадастъра, чрез внедряване на функционалности, с които да бъдат усъвършенствани работните процеси при поддържане на кадастралната карта и кадастралните регистри (КККР) в актуално състояние и при предоставяне на услуги от АГКК. С предложенията за изменение на ЗКИР се въвежда централизирано разпределение на услугите, чрез инструменти на информационната система, която ще следи за равномерно натоварване на служителите на АГКК в цялата страна. Поддържането на КККР в актуално състояние ще се извършва от служител на служба по геодезия, картография и кадастър (СГКК), независимо от местонахождението на имота, предмет на изменение. В резултат на предложеното изменение се очаква повишаване удовлетвореността на потребителите на кадастрални услуги, уеднаквяване практиката на всички СГКК при провеждане на процедурите по изменение на КККР, както и създаване на условия за намаляване на забавеното изпълнение на измененията на КККР и на издадените порочни актове на СГКК, и съответно намаляване на съдебните дела срещу тях.

Със ЗИД на ЗКИР се цели намаляване на административната тежест за гражданите и бизнеса (намаляване на времето, разходите и броя на взаимодействия с администрацията от гледна точка на потребителите), посредством електронни услуги с кадастрални и специализирани данни и услуги от Геокартфонда, като се регламентира безвъзмездното им предоставяне на административните и съдебните органи, на лицата с публични функции и на организациите, предоставящи обществени услуги, като вътрешни електронни административни услуги (ВЕАУ). Гражданите и организациите ще престанат да бъдат „куриери“ на документи между административните органи. Ще им бъде спестено време и финансови средства, както за издаването на документа, така и за транспортни разходи, в случаите, в които трябва да пътуват до областния център, в който се намират гишетата на СГКК, за да заявят и да получат необходимия документ. За крайните потребители няма да има финансова тежест за заплащане на държавни такси за документите, издавани от АГКК, тъй като те ще бъдат предоставяни на органите, на които са необходими, по служебен път, безвъзмездно. Създаването със законопроекта на нормативна рамка за оптимизиране и развитие на информационните системи на АГКК е с цел да бъде променен моделът на предоставяне на административни услуги, като водещ става електронният документ. Документите, които са необходими на други административни органи, на съдебните органи, на лицата с публични функции и на организациите, предоставящи обществени услуги, за изпълнение на законовите им правомощия, не следва да се изискват от гражданите и организациите, а ще бъдат предоставяни от АГКК като ВЕАУ.

Промените в законопроекта са в съответствие с основните принципи на електронното управление. Законопроектът регламентира нормативно нов подход при предоставянето на административни услуги, с което отговаря напълно на национален приоритет „10. Институционална рамка“, подприоритет „10.3. Електронно управление“ от област на развитие „Отзивчива и справедлива България“ на „Националната програма за развитие „България 2030“. Основният фокус за изпълнение на приоритетите в областта на електронното управление е намаляването на административната тежест и повишаването на качеството на предоставяните услуги, което е в съответствие с целите на законопроекта. В „Плана за действие за изпълнение на „Националната програма за развитие „България 2030“ за периода 2022-2024 г.“, приет с Решение №671/2022 г. на МС, в област на въздействие „10.3.в Електронни административни услуги, ориентирани към потребителя“, АГКК е отговорна институция за изпълнение на Мярка: „Покритие с цифров кадастър, топографска база данни и геодезическа основа, и усъвършенстване и поддържане на информационните системи“, с Механизъм за въздействие: ЗКИР и Закона за геодезията и картографията (ЗГК). Мярката се изпълнява чрез три междинни цели, една от които е „Развитие на информационните системи и поддръжка на работоспособността им“, която съответства на целите на ЗИД ЗКИР.

Формулираните по-горе цели са в съответствие и с приоритетните мерки от „Актуализираната пътна карта за изпълнение на Актуализираната стратегия за развитие на електронното управление в Р България (2019 - 2025)“, а именно на стратегическа цел 1: „Трансформиране на администрацията и публичните институции в цифрови.“ Постигането на стратегическата цел ще бъде реализирано чрез няколко специфични цели, като за постигането на една от тях - цел 1.3: „Осигуряване на цифрови решения, информационни системи и споделени ресурси на електронното управление“, АГКК е отговорна институция за изпълнение на мярка „Създаване на кадастрални данни в цифров вид и развитие на вътрешно-административните процеси, свързани с предоставянето на електронните административни услуги на АГКК.“ Предоставяне на качествени, ефективни и леснодостъпни електронни услуги за гражданите и бизнеса, както и предоставяне на вътрешни електронни административни услуги на административните и съдебните органи, на лицата с публични функции и на организациите, предоставящи обществени услуги, е очакваният резултат от предложенията за изменение и допълнение на ЗКИР, които са насочени към намаляване на административната тежест за гражданите и бизнеса.

Правната рамка за оптимизиране и развитие на информационната система на кадастъра, въз основа на която ще бъдат усъвършенствани работните процеси при поддържане на КККР в актуално състояние и при предоставяне на услуги, чрез въвеждане на централизирано и автоматизирано разпределение на задачи, ще бъде постигнато с предлаганите промени в чл. 13, чл. 26 и чл. 51, ал. 2.

Намаляване на административната тежест за гражданите и бизнеса, чрез промяна на модела за предоставяне на административни услуги, посредством въвеждане като водещ електронният документ и предоставяне на ВЕАУ между административните и съдебните органи, лицата с публични функции и организациите, предоставящи обществени услуги, ще бъде постигната чрез изменения и допълнения в чл. чл. 19, 20, 28, 29, 35, 51, 53а, 53б, §1, т. 16, §33 и основна промяна на глава седма „Предоставяне на услуги“. Измененията насочени към намаляване на административната тежест за гражданите и бизнеса , са в изпълнение и на Решение №233 на Министерския съвет от 29 март 2024 г. за приемане на План за намаляване на административната тежест, и по-конкретно на Мярка №182 „Увеличаване на обхвата на получаващите по служебен път кадастрални данни за целите на комплексното административно обслужване“, Мярка №183 „Опростяване на административното производство по вписване в Имотния регистър“, Мярка №184 „Осигуряване по служебен път на кадастрални данни“ и Мярка №185 „Служебно събиране на информация в административното производство по вписване в Имотния регистър“.

За подобряване на регулаторната политика и намаляване на административната тежест са постъпили предложения от Администрацията на Министерския съвет, (писма техни №03-08-236/(1)/31.05.2023 г. и №02.11-48/25.05.2023 г.), които са включени в законопроекта, като се създават нова ал. 4 на чл. 19 и нов чл. 54г, както и допълнения в други закони: Закона за горите, Закона за опазване на земеделските земи, Закона за административното регулиране на производството на оптични дискове и матрици, Закона за подземните богатства и Закона за посевния и посадъчния материал. С измененията се въвежда задължение за административните органи да се снабдяват по служебен път със скици, скици-проекти и други документи от КККР, под формата на ВЕАУ, които са им необходими за провежданите от тях законови процедури, в резултат на което предоставянето на документите няма да е в тежест на гражданите и бизнеса. В Преходни и заключителни разпоредби на законопроекта е предвиден 3 - месечен срок, в който министрите, в чиито правомощия е прилагането на тези закони, следва да приведат подзаконовата нормативна уредба по прилагането им, в съответствие с направените промени.

По предложение на Администрацията на Министерския съвет е прецизирана и осъвременена използваната терминология в ЗКИР и ЗГК.

Извършените изменения в чл. 6 на ЗГК регламентират на законово ниво безвъзмездното предоставяне на данни от Геокартфонда на административните органи, за изпълнение на правомощията им по закон. С измененията в чл. 22 се отстранява празнота в нормативната уредба, като се създава правна основа за регламентиране на реда и условията за предоставяне на услуги от геодезическия, картографския и кадастралния фонд – Геокартфонд с Наредбата по чл. 58, ал. 1 от ЗКИР. Услугите от Геокартфонда ще се предоставят чрез информационната система на кадастъра и процесите, по които ще се заявяват и изпълняват, са аналогични с тези за услугите от КККР. Предлага се промяна и на чл. 36, ал. 2, изречение трето, с което отпада изискването за членство в Камарата на инженерите по геодезия по постоянен адрес. Членството по постоянен адрес създава трудности при формирането на областните колегии на Камарата на инженерите по геодезия, тъй като в действителност много от геодезистите не живеят и работят по постоянния си адрес. Отпадането на това изискване ще допринесе за по-добра структура и работа на Камарата в защита на професионалните интереси на членовете ѝ.

С предложения за изменение и допълнение на ЗКИР са прецизирани текстове и отстранени нормативни пропуски, които са констатирани в практиката на АГКК при прилагане на ЗКИР. Въведени са и разпоредби, в резултат на които ще се подобри работата на междуведомствените комисии (чл. 32, ал. 4, чл. 47, ал. 4 и чл. 53б, ал. 5).

Във връзка с измененията и допълненията в ЗКИР са въведени нови или изменени съществуващи определения в допълнителните разпоредби.

В преходни и заключителни разпоредби към ЗИД на ЗКИР се регламентират сроковете, в които подзаконовите нормативни актове за неговото прилагане следва да се приведат в съответствие със законопроекта. В изпълнение на изискванията на Закона за нормативните актове е предвидено задължение заизвършване на последваща оценка на въздействието на законопроекта, в срок до 5 години от влизането му в сила. Предлага се законопроектът да влезе в сила в срок от 3 месеца след обнародването му в „Държавен вестник“. Определеният 3-месечен срок е обвързан с необходимия срок за извършване на промени в подзаконовите нормативни актове по прилагане на ЗКИР и привеждането им в съответствие с измененията на настоящия законопроект.

Предложеният законопроект не оказва въздействие върху държавния бюджет, поради което е приложена финансова обосновка по Приложение №2.2 към чл. 35, ал. 1, т. 4, буква "б" от Устройствения правилник на Министерския съвет и на неговата администрация, одобрена от министъра на финансите.

Проектът на нормативен акт, заедно с мотивите за приемането му, предварителната частична оценка на въздействието и становището на дирекция „Модернизация на администрацията“ са публикувани на интернет страниците на Министерството на регионалното развитие и благоустройството и на Портала за обществени консултации, съгласно изискванията на разпоредбите на чл. 26 от Закона за нормативните актове (ЗНА) и чл. 85 от Устройствения правилник на Министерския съвет и на неговата администрация, както и на интернет страницата на Агенцията по геодезия, картография и кадастър за срок от 30 дни.

Преписката е оформена съгласно изискванията на чл. 35 от Устройствения правилник на Министерския съвет и на неговата администрация.

Проектът на ЗИД на ЗКИР е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Получените становища заедно със справка за приетите и неприетите бележки, са приложени към настоящия доклад.

Предложеният проект на ЗИД на ЗКИР не е свързан с транспониране на актове на Европейския съюз, поради което не се налага да бъде изготвена справка за съответствие с европейското право.

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид изложеното и на основание чл. 8, ал. 4, т. 1 от Устройствения правилник на Министерския съвет и на неговата администрация, предлагам Министерският съвет да приеме решение за одобряване на проект на Закона за изменение и допълнение на Закона за кадастъра и имотния регистър.

**Приложения:**

1. Проект на Решение на Министерския съвет;
2. Проект на Закон за изменение и допълнение на Закона за кадастъра и имотния регистър;
3. Мотиви към проекта на Закон за изменение и допълнение на Закона за кадастъра и имотния регистър;
4. Финансова обосновка;
5. Проект на съобщение за средствата за масово осведомяване;

6. Частична предварителна оценка на въздействието.

**МИНИСТЪР:**

 **ВИОЛЕТА КОРИТАРОВА-КАСАБОВА**